SET ร่วงทบต้นบวกดอก! รูดต่อเฉียด 30 จุด แนะติดตามผลประชุมโอเปคพรุ่งนี้
SET ร่วงทบต้นบวกดอก! รูดต่อเฉียด 30 จุด แนะติดตามผลประชุมโอเปคพรุ่งนี้ โดยดัชนีปิดตลาดวันนี้ (21 มิ.ย.61) อยู่ที่ระดับ 1,634.44 จุด ลบ 29.82 จุด หรือ 1.79% มูลค่าการซื้อขาย 6.16 หมื่นล้านบาท
21 มิ.ย. 2561

ผู้สื่อข่าวรายงานว่า ดัชนีปิดตลาดวันนี้ (21 มิ.ย.61) อยู่ที่ระดับ 1,634.44 จุด ลบ 29.82 จุด หรือ 1.79% มูลค่าการซื้อขาย 6.16 หมื่นล้านบาท
โดยดัชนีปิดตลาดในวันนี้ที่ลดลงไปถึง 29.82 จุด ถือเป็นปรับตัวลดลงอย่างหนักอีกครั้ง หลังจากก่อนหน้านี้เมื่อวันอังคารที่ 19 มิ.ย.ที่ผ่านมา ดัชนีฯ ปรับตัวลดลงอย่างหนักถึง 40.14 จุด มาปิดที่ระดับ 1,639.54 จุด ถึงแม้ว่าวานนี้ (20 มิ.ย.) ดัชนีฯ จะพลิกกลับมาปรับตัวเพิ่มขึ้น 24.72 จุด มาปิดที่ระดับ 1,664.26 จุด แต่การปรับตัวขึ้นดังกล่าวถือเป็นการปรับตัวขึ้นที่น้อยกว่าการปรับตัวลดลงอย่างหนักในช่วงที่ผ่านมา
ทั้งนี้ ดัชนีมีการปรับตัวลดลงอย่างต่อเนื่องนับตั้งแต่วันที่ 13 มิ.ย.2561  ซึ่งดัชนีอยู่ที่ระดับ 1,718.34 จุด หรือคิดเป็นการปรับตัวลดลง 83.90 จุด 
10 หุ้นกดดัชนีวันนี้

ด้านนายมงคล พ่วงเภตรา ผู้อำนวยการอาวุโส ฝ่ายวิเคราะห์หลักทรัพย์ บล.เคทีบี (ประเทศไทย) เปิดเผยกับ “ข่าวหุ้นธุรกิจออนไลน์” ว่า ทิศทางตลาดหุ้นไทยวันนี้เป็นการวกกลับของดัชนี โดยถูกแรงขายออกมา เนื่องจากมองว่าปัจจัยในการลงทุนยังไม่ดีขึ้น ทำให้นักลงทุนเทขายอีกครั้งภายหลังจากการที่ดัชนีปรับตัวเพิ่มขึ้นวานนี้ (20 มิ.ย.)
โดยปัจจัยที่ยังเป็นตัวกดดันภาวะตลาดฯในวันนี้ ยังคงเป็นเรื่องของความกังวลกรณีสงครามทางการค้าระหว่างสหรัฐฯและจีน อีกทั้งแรงขายจากนักลงทุนต่างชาติที่ยังคงไม่เบาลงไป รวมถึงค่าเงินบาทที่ยังอ่อนค่าอย่างต่อเนื่อง รวมถึงหุ้นส่วนใหญ่ในภูมิภาคเอเชียที่ปรับตัวลดลง ส่งผลให้ดัชนีหุ้นไทยปรับตัวลดลงตามตลาดเพื่อนบ้าน
สำหรับแนวโน้มภาวะตลาดฯในวันพรุ่งนี้ (22 มิ.ย.) คาดว่าภาวะตลาดฯยังคงมีความผันผวน และยังคงมีแนวโน้มเป็นลบอยู่ แนะนำให้ติดตามการประชุมกลุ่มโอเปคที่จะมีขึ้นในวันพรุ่งนี้ (22 มิ.ย.) พร้อมทั้งให้แนวรับที่ 1,620 จุด แนวต้านที่ 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
PTT มูลค่าการซื้อขาย 5,225.98 ล้านบาท ปิดที่ 47.50 บาท ลดลง 1.25 บาท
SCC มูลค่าการซื้อขาย 2,868.20 ล้านบาท ปิดที่ 408 บาท ลดลง 12 บาท
PTTGC มูลค่าการซื้อขาย 2,371.64 ล้านบาท ปิดที่ 80.25 บาท ลดลง 3.50 บาท
AOT มูลค่าการซื้อขาย 2,316.07 ล้านบาท ปิดที่ 64.25 บาท ลดลง 1 บาท
BANPU มูลค่าการซื้อขาย 2,305.79 ล้านบาท ปิดที่ 20 บาท ลดลง 0.60 บาท
 
ตลาดหุ้นเอเชีย
